KIFUNDWA 7
Lelo Bulopwe bwa Leza I Bika?
1. Lelo Bulopwe bwa Leza i bika?
Bulopwe bwa Leza i umbikalo wa mūlu. Bukapingakana imbikalo yonso ne kulengeja kiswa-mutyima kya Leza kilongeke mūlu ne pano pa ntanda. Myanda itala Bulopwe bwa Leza i miyampe. Panopano ponka Bulopwe bwa Leza bukavuija kisakibwa kya muntu kya kukimba umbikalo muyampe. Bukakutyila umbumo bantu bonso badi pano pa ntanda.
Bulopwe bonso bufwaninwe kwikala na mulopwe. Yehova i mutonge wandi Mwana, Yesu Kidishitu ekale Mulopwe wa Bulopwe bwandi.
2. Mwanda waka Yesu i Mulopwe mufwaninwe?
Mwanā Leza i Mulopwe mufwaninwe mwanda udi na kanye kadi ulamete ku byobya byoloke. (Yoano 1:14) Kadi monka, udi na bukomo bubwanya kukwasha bantu, mwanda ukaludika ntanda yonso aye’ko mūlu. Pa kupwa kusanguka wākandile mūlu kukashikata ku lundyo lwa Yehova kakungile. (Bahebelu 10:12, 13) Ku mfulo Leza wamupele lupusa lwa kushilula kuludika.
3. I bāni bakaludika na Yesu?
Bantu betwa bu “bapandulwemo” bakaludika na Yesu mūlu. (Danyele 7:27) “Bapandulwemo” babajinji kutongwa i batumibwa ba Yesu ba kikōkeji. Yehova i mwendelele na kutonga kufika ne dyalelo bana-balume ne bana-bakaji ba kikōkeji bu bapandulwe’mo. Basangulwanga na ngitu ya ku mushipiditu pamo bwa Yesu.
I bantu banga ba kwenda mūlu? Yesu wibatela bu “kaluombe katyetye.” (Luka 12:32) Kibalwa kyabo kine i bantu 144 000. Bakaludika ntanda pamo na Yesu.
4. I bika byalongekele pashilwile Yesu kuludika?
Bulopwe bwa Leza bwashilwile kuludika mu 1914. * Kilongwa kibajinji kyālongele Yesu bu Mulopwe i kya kwela Satana ne bandemona bandi pano pa ntanda. Satana wakalabele ne kushilula kuleta kavutakanya pano pa ntanda. (Kusokwelwa 12:7-10, 12) Tamba pene’pa, malwa a bantu i mavudile’ko. Mavita, nzala, bipupo bya mbá, ne bintenshi, byonso bino bibadilwa mu ‘kiyukeno’ kilombola’mba panopano ponka Bulopwe busa kuludika ntanda yonso.
5. I bika bilonga Bulopwe bwa Leza dyalelo?
Kupityila ku mwingilo wa busapudi wingilwa ntanda yonso, Bulopwe bwa Leza ke bukongakanye kibumbo kikatampe kya bantu batambile mu mizo yonso. Midiyo ne midiyo ya bantu ba kikōkeji i betabije kubikalwa na Yesu. Bulopwe bwa Leza bukebakinga pobukonakanya ino ngikadilo mibi ya bintu pano pa ntanda. O mwanda bonso basaka kumwena mu Bulopwe bwa Leza bafwaninwe kwifunda kwikala bu babikalwa ba kikōkeji ba Yesu.
Mu bula bwa myaka 1 000, buno Bulopwe bukafikidija mpango imbajinjibajinji ya Leza itala muzo wa muntu. Ntanda yonso ikalamuka ke paladisa. Mfulo mfulō, Yesu ukajokejeja Shandi Bulopwe. (1 Kodinda 15:24-26) Le uyukile muntu kampanda okokeja kusapwila myanda itala Bulopwe bwa Leza?
^ mus. 6 Shi usaka kuyukila’ko bivule bya mwālaile bupolofeto bwa Bible mwaka wa 1914, tala dibuku Lelo I Bika Bine Bifundija Bible? paje 215-218.
Yukila'ko Bikwabo
Lelo I Bika Bine Bifundija Bible?
Lelo Tudi mu “Mafuku a Mfulo”?
Tala bilongwa ne ngikadilo itujokolokele mobilombwela’mba bine tudi mu “mafuku a mfulo” ālaile Bible.
LE I BĀNI BALONGA KISWA-MUTYIMA KYA YEHOVA DYALELO?
Le Mwingilo wa Kusapula Bulopwe wa Batumoni ba Yehova I Mulongololwe Namani?
Tulondanga kimfwa kya Yesu kyāwashile paadi pano pa ntanda. Le i manwa’ka amoamo awāshile?
swh_Latn bem_Latn bem_Latn bem_Latn bem_Latn bem_Latn bem_Latn tso_Latn bem_Latn bem_Latn lug_Latn bem_Latn kon_Latn bem_Latn bem_Latn lua_Latn xho_Latn zul_Latn bem_Latn lua_Latn xho_Latn bem_Latn bem_Latn